Madge Addy

Marguerite Nuttall Addy (Rusholme, Erresuma Batua, 1904ko otsailaren 18a - Hendon, 1970), Lightfoot, Holst eta Hansen izenekin ere ezaguna,  Espainiako 36ko Gerran erizain eta Bigarren Mundu Gerran espioi lanetan aritu zen.

 Biografia 
Rusholmen jaio zen, Manchesterren, langile-familia batean, eta lau anai-arreba zituen. 1930ean Arthur W Lightfoot-ekin ezkondu zen Manchesterren eta ile-apainketako negozio batean aritu zen lanean Chorlton inguruan. Erizain titulua ere eskuratu zuen.

1937an Espainiara heldu zen Espainiako 36ko gerra garaian, eta Nazioarteko Brigadekin lan egin zuen erizain buru gisa, Gaztelako Uclésetik gertu dagoen monasterio batean. Garai hartako prentsak berak egiten zituen odol-transfusioak  nabarmendu zituen. Ez zen 1938ko amaieran itzuli Nazioarteko Brigadekin, erizain bakarra bezala geratu zen eta Espainiatik alde egin zuen azkena izan zen. Gerraren amaieran, 1939an, atzerritar gisa atxilotu eta espetxeratu egin zuten, nahiz eta gobernu ingelesak hala eskatuta askatu egin zuten.
Erresuma Batura itzuli zenean, Addy lehen senarrarengandik dibortziatu zen eta Wilhelm Holst norvegiarrarekin ezkondu zen, Espainiako monasterioan ezagutu zuenarekin Bikotea Parisera joan zen bizitzera, eta Britainia Handiko Inteligentzia Zerbitzuak errekrutatu zituen.

Biak Operazio Berezietako Zuzendaritzara batu ziren, eta alemaniarrak 1940an sartu zirenean, Marseillara joan ziren MI9an lan egitera, Britainia Handiko Gerra Bulegoko departamentu batean.

Ian Garrow eta Pat O'Learyrekin batera, "Garrow-O'Leary" ihes-lerroaren sorreran parte hartu zuen Addyk, Frantziatik Espainiara ihes egiteko ibilbide bat, soldadu aliatu, preso iheslari eta hegazkin soldaduentzat. Gainera, agente sekretuei eta erresistentziako kideei ezkutatzen lagundu zien, janaria eta nortasun faltsuen dokumentazioa emanez, ihes egitea errazteko.

Norvegiako herritar gisa bidaiatu zuen, hegazkin alemaniar batean Portugalera, herrialde neutralera, bere berokiaren forruan ezkutatu zuen informazio sekretu eta baliotsua emateko.

Ezkontza Britainia Handiko Inteligentzia Zerbitzuaren tranpatzat jo zuten, eta 1945ean baliogabetu egin zuten. 

Gerra ostean, hirugarren aldiz ezkondu zen Thorkil AD Hansen agente sekretuarekin, Londresen, 1955ean. Marguerite Hansen bezala hil zen Hendonen, 1970ean. Thorkil 1966an hil zen.

 Aintzatespenak 

 Britainiar Inperioaren Ordenako (OBE) ofizial izendatu zuten 1946ko urtarrilean, Frantzia okupatuan egindako lanagatik.

 2018ko maiatzaren 12an, Manchesterreko alkateak, Eddy Newman zinegotziak, Royal British Legioneko eta International Brigade Memorial Trusteko ordezkariekin batera, Manchester Roaden (Chorlton) plaka urdin bat erakutsi zuen.

 Erreferentziak 

 Kanpo estekak 

Kategoria:Espia britainiarrak Bigarren Mundu Gerran
Kategoria:Emakume espioiak
Kategoria:Emakumeak Espainiako Gerra Zibilean
Kategoria:Nazioarteko Brigaden boluntarioak